Ir-Regolament tal-Kummissjoni (KE) Nru 780/2004
tas-26 ta' April 2004
dwar il-miżuri transitorji skond ir-Regolament (KE) Nru 1774/2002 tal-Parlament Ewropew u tal-Kunsill dwar l-importazzjoni u t-transitu ta' ċerti prodotti minn ċerti pajjiżi terzi
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat ir-Regolament (KE) Nru 1774/2002 tat-3 ta' Ottubru 2002 tal-Parlament Ewropew u tal-Kunsill li jistabbilixxi r-regoli tas-saħħa li jirrigwardaw il-prodotti sekondarji mill-annimali mhux maħsuba għall-konsum mill-bniedem [1], kif l-aħħar emendat bir-Regolament tal-Kummissjoni (KE) Nru 668/2004 [2], u b'mod partikolari l-Artikolu 32(1) tiegħu,
Billi:
(1) Ir-Regolament (KE) Nru. 1774/2002 jipprovdi għal reviżjoni sħiħa tar-regoli Komunitarji li jirrigwardaw il-prodotti sekondarji mill-annimali mhux maħsuba għall-konsum mll-bniedem, inkluża l-introduzzjoni ta' numru ta' ħtiġiet stretti. B'żieda ma' dan, jipprovdi illi jistgħu jiġu adottati miżuri approprjati transitorji.
(2) Minħabba n-natura stretta ta' dawn il-ħtiġiet, kien meħtieġ li jiġu pprovduti miżuri transitorji sabiex ċerti Stati Membri jippermettu żmien biżżejjed lill-industrija li taġġusta ruħha. Dawn il-miżuri transitorji huma stabbiliti f'numru ta' deċiżjonijiet u regolamenti tal-Kummissjoni.
(3) Ir-Regolament tal-Kummissjoni (KE) Nru 81/2003 [3], kif emendat bir-Regolament (KE) Nru 2268/2003 [4], jipprovdi miżuri transitorji ġenerali għall-pajjiżi terzi sat-30 ta' April 2004. Dan ir-Regolament jistabbilixxi illi l-Kummissjoni għandha tipproponi iktar regoli transitorji dettaljati għall-prodotti li għalihom ġiet ipprovduta ġustifikazzjoni adegwata.
(4) Ċerti pajjiżi terzi pprovdew ġustifikazzjoni adegwata billi talbu miżuri transitorji speċifiċi. Għaldaqstant, din it-transizzjoni għandha tiġi pprovduta sabiex tgħin l-implimentazzjoni ssoktata minn dawk l-operaturi tal-pajjiżi terzi li jesportaw lejn il-Komunità l-istandards korrenti li jirrigwardaw is-separazzjoni ta' l-impjanti tal-proċessar tal-Kategoriji 1, 2 u 3.
(5) Il-miżuri provduti f'din id-Direttiva huma skond l-opinjoni tal-Kumitat Permanenti tal-Katina ta' l-Ikel u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Id-Deroga li tirrigwarda l-importazzjoni mill-pajjiżi terzi
Bħala deroga mill-Artikolu 29 tar-Regolament (KE) Nru 1774/2002, l-Istati Membri għandhom jaċċettaw il-kunsinni tal-prodotti riferiti fl-Annessi VII u VIII ta' dan ir-Regolament, sad-dati riferiti fl-Artikolu 2, li jkunu ġejjin mill-istabbilimenti li ma jissodisfawx il-ħtiġiet elenkati fl-Anness I, sakemm il-prodotti jissodisfaw il-kondizzjonijiet minimi fl-Anness II u jkunu akkumpanjati b'ċertifikat skond l-Anness III.
Artikolu 2
Id-Dħul fis-seħħ
1. Dan ir-Regolament għandu jidħol fis-seħħ fil-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
2. Għandu japplika mill-1 ta' Mejju 2004 sal-31 ta' Ottubru 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' April 2004.